钦定古今图书集成/明伦汇编/官常典/第380卷 > 后汉
## 钦定古今图书集成/明伦汇编/官常典/第380卷 > 后汉

后汉设“大鸿胪，主四方夷狄朝贡及封爵之事。又设
南北主客曹。”

按《后汉书百官志》：“大鸿胪，卿一人，中二千石。”本注曰：
“掌诸侯及四方归义蛮夷。其郊庙行礼，赞导请行事。
既可，以命群司。诸王入朝，当郊迎，典其礼仪。及郡国
上计，匡四方来，亦属焉。皇子拜王，赞授印绶。及拜诸
侯。诸侯嗣子及四方夷狄封者，台下鸿胪召拜之。王
薨，则使吊之，及拜王嗣。丞一人，比千石。”

〈注〉《周礼》·象胥，干宝注曰：今鸿胪。《汉官》曰：员吏五十五人，其六人四科，二人二百石，文学，六人百石，一人斗食，十四人佐，六人骑吏，十五人学事，五人官医。永元十年，大匠应顺上言：“百郡计吏，观国之光，而舍逆旅崎岖，私馆直装，衣物敝朽暴露，朝会邈远，事不肃给。昔霸国盟主耳，舍诸侯于隶人，子产以为大讥。况今四海之大，而可无乎？”和帝嘉纳其

言，即创业焉。

大行令一人，六百石。本注曰：“主诸郎。”

〈注〉员吏四十人。

丞一人，治礼郎四十七人。

〈注〉《汉官》曰：其四人四科，五人二百石，文学五人百石，九人斗食，六人佐，六人学事，十二人守学事。《东观书》曰：“主斋祠傧，赞九宾。”又有公室主稠中都官斗食，以下功次相补。案卢植《礼注》曰：“大行郎亦如谒者，兼举形貌。”

右属大鸿胪。本注曰：“承秦有典属国，别主四方夷狄
朝贡侍子。成帝时省并大鸿胪。中兴省译官、别火二
令、丞。”

〈注〉如淳曰：“《汉仪注》：别火狱令官，主治改火事，

及郡邸长丞，但令郎治郡邸。”

〈注〉《汉官目录》曰：“右三官，司徒所部。”

尚书六人，六百石。《本注》曰：“成帝初，置尚书四人，分为
四曹。常侍曹尚书主公卿事；二千石曹尚书主郡国
二千石事；民曹尚书主凡吏上书事；客曹尚书主外
国夷狄事。世祖承遵，后分二千石曹，又分客曹为南
主客曹、北主客曹，凡六曹。”